喜雨
作者：蘇轍
朝代：宋

paragraphs: 奪官分所甘，年來祿又絕。
天公尚憐人，歲賫禾與麥。
經冬雪屢下，根鬚連地脈。
庖厨望餠餌，甕盎思麯糵。
一春百日旱，田作龜板拆。
老農淚欲墮，無麥真無食。
朱明候纔兆，風雷起通夕。
田中有人至，膏潤已逾尺。
繼來不違願，飽食真可必。
民生亦何幸，天意每相恤。
我幸又已多，鋤耒坐不執。
同爾樂豐穰，異爾苦稅役。
時聞吏號呼，手把縣符赤。
歲賦行自辦，橫斂何時畢。